b'\n_START_ARTICLE_\nVilniaus dail\xc4\x97s akademijos Dizaino katedra\n_START_SECTION_\nDizaino katedros istorija\n_START_PARAGRAPH_\nDizaino katedra Vilniaus dail\xc4\x97s akademijoje (iki 1968 m. Lietuvos TSR Valstybinis dail\xc4\x97s institutas) \xc4\xafsteigta 1961 m. J\xc4\x85 \xc4\xafk\xc5\xabr\xc4\x97 ir v\xc4\x97liau vadovavo prof. Feliksas Daukantas (*1915 \xe2\x80\xa01995). I\xc5\xa1 prad\xc5\xbei\xc5\xb3 buvo pavadinta Pramon\xc4\x97s gamini\xc5\xb3 meninio konstravimo katedra (PGMK). Tai buvo viena pirm\xc5\xb3j\xc5\xb3 Pramonin\xc4\x97s dail\xc4\x97s katedr\xc5\xb3 tuometin\xc4\x97je Soviet\xc5\xb3 s\xc4\x85jungoje. B\xc5\xabsimi dizaino specialistai katedroje buvo rengiami atsi\xc5\xbevelgiant \xc4\xaf gamybos specifik\xc4\x85. Beveik visas PGMK kursines u\xc5\xbeduotis, diplominius darbus u\xc5\xbesakydavo gamybos \xc4\xafmon\xc4\x97s. V\xc4\x97liau katedra pavadinta Pramonin\xc4\x97s dail\xc4\x97s katedra, o nuo 1987 m. \xe2\x80\x93 Dizaino katedra. Pirmieji katedros studentai dizaino studijas baig\xc4\x97 1965 m. (trys absolventai). Kasmet buvo parengiama 12\xe2\x80\x9320 specialist\xc5\xb3. Iki 1995 m. parengtas 371 specialistas. 1995 m. studijuoti buvo priimti pirmieji magistrantai. Iki 2006 m. bakalauro kvalifikacinis laipsnis buvo suteiktas 280 absolvent\xc5\xb3, magistro kvalifikacin\xc4\xaf laipsn\xc4\xaf \xc4\xafgijo 88 absolventai.\n_START_SECTION_\nDizaino studij\xc5\xb3 programa\n_START_PARAGRAPH_\nDizaino katedros studij\xc5\xb3 programa visuomet buvo rengiama pagal Lietuvos ekonomikos reikmes, pagr\xc4\xafsta kult\xc5\xabros paveldu, tradicijomis. Nors i\xc5\xa1 prad\xc5\xbei\xc5\xb3 Dizaino katedra netur\xc4\x97jo daug galimybi\xc5\xb3 prisid\xc4\x97ti prie bendros Lietuvos dizaino raidos, vis d\xc4\x97lto pad\xc4\x97jo gerinti \xc5\xbemogaus aplink\xc4\x85 ir i\xc5\xa1laikyti ger\xc4\x85 lietuvi\xc5\xa1k\xc5\xb3 preki\xc5\xb3 vard\xc4\x85 visoje buvusioje Soviet\xc5\xb3 S\xc4\x85jungoje. Atk\xc5\xabrus Nepriklausomyb\xc4\x99, pasikeitus ekonomikos pad\xc4\x97\xc4\x8diai, dizaineri\xc5\xb3 darbo s\xc4\x85lygoms, Dizaino katedros d\xc4\x97stytojai tinkamai reagavo \xc4\xaf nei\xc5\xa1vengiamus poky\xc4\x8dius. Pakito dizaino mokymas. Daugiau nei 40 met\xc5\xb3 darbo patirtis pad\xc4\x97jo Dizaino katedrai siekti svarbiausio tikslo: rengti plataus profilio, gerus \xc4\xafg\xc5\xabd\xc5\xbeius, profesines ir bendr\xc4\x85sias \xc5\xbeinias turin\xc4\x8dius specialistus._NEWLINE_Dizaino programos tikslai dera su strateginiais Lietuvos ekonomikos, verslo ir kult\xc5\xabros poreikiais. Dizainerio specialyb\xc4\x97 labai paklausi, tod\xc4\x97l beveik visi VDA Dizaino katedros absolventai po studij\xc5\xb3 randa kvalifikacij\xc4\x85 atitinkant\xc4\xaf darb\xc4\x85. VDA Dizaino katedroje rengiami dviej\xc5\xb3 pakop\xc5\xb3 universitetini\xc5\xb3 studij\xc5\xb3 specialistai.\n_START_SECTION_\nMagistrant\xc5\xabros studijos\n_START_PARAGRAPH_\nMagistrant\xc5\xabros studijos Dizaino katedroje trunka dvejus metus. Studij\xc5\xb3 program\xc4\x85 sudaro bendrojo universitetinio lavinimo, studij\xc5\xb3 pagrind\xc5\xb3 ir specialiosios (profesin\xc4\x97s) dalies dalykai. Antrojoje studij\xc5\xb3 pakopoje studijuojami auk\xc5\xa1tesnio lygio dalykai, keliami didesni, magistro kvalifikacijos laipsn\xc4\xaf atitinkantys reikalavimai ir u\xc5\xbedaviniai. Dizaino programa sudaryta taip, kad studentas pama\xc5\xbeu pl\xc4\x97st\xc5\xb3 per bakalauro studijas \xc4\xafgytas \xc5\xbeinias, suvokt\xc5\xb3 sud\xc4\x97tingesnes magistrant\xc5\xabros studij\xc5\xb3 lygio dizaino problemas, geb\xc4\x97t\xc5\xb3 efektyviai pasitelkti moksl\xc4\x85 ir konkuruoti auk\xc5\xa1to lygio technologij\xc5\xb3, gamini\xc5\xb3 ir paslaug\xc5\xb3 rinkoje, gal\xc4\x97t\xc5\xb3 pasi\xc5\xablyti ir naujovi\xc5\xa1k\xc5\xb3 dizaino sprendim\xc5\xb3, tur\xc4\x97t\xc5\xb3 mokslinio darbo \xc4\xafg\xc5\xabd\xc5\xbei\xc5\xb3, mok\xc4\x97t\xc5\xb3 sieti praktin\xc4\x99 ir teorin\xc4\x99 veiklas, meninei id\xc4\x97jai suteikti teorin\xc4\xaf pagrind\xc4\x85, b\xc5\xabt\xc5\xb3 ugdomas student\xc5\xb3 savaranki\xc5\xa1kumas, savitas po\xc5\xbei\xc5\xabris. Per magistrant\xc5\xabros studijas taikomi \xc5\xa1ie mokymo b\xc5\xabdai: paskaitos, pratybos, asmeninis d\xc4\x97stytojo darbas su studentu, savaranki\xc5\xa1kas darbas, ra\xc5\xa1omi referatai, ai\xc5\xa1kinamieji ra\xc5\xa1tai._NEWLINE_Magistrant\xc5\xabros studijose d\xc4\x97stomi specialiosios (profesin\xc4\x97s) dalies privalomieji ir pasirenkamieji dalykai: projektavimas, dvimat\xc4\x97 kompozicija, trimat\xc4\x97 kompozicija, konstravimas, darbai dirbtuv\xc4\x97se. Juos papildo studij\xc5\xb3 pagrind\xc5\xb3 privalomieji ir pasirenkamieji dalykai: pie\xc5\xa1imas, tapyba, kompiuterinis projektavimas, kompiuterin\xc4\x97 grafika, dizaino teorija, fotografijos pagrindai, architekt\xc5\xabros pagrindai. Meno (dail\xc4\x97s, architekt\xc5\xabros, kino, teatro) istorijos ir teorijos, filosofijos, psichologijos, rinkodaros, meno vadybos \xc5\xbeini\xc5\xb3 \xc4\xafgyjama \xc5\xa1i\xc5\xb3 dalyk\xc5\xb3 studijas rengian\xc4\x8diose katedrose. Pirmojo semestro pabaigoje atliekama projektin\xc4\x97 k\xc5\xabrybin\xc4\x97 praktika. _NEWLINE_Galutinis magistrant\xc5\xabros studij\xc5\xb3 rezultatas \xe2\x80\x93 baigiamasis darbas (teorin\xc4\x97 ir praktin\xc4\x97 dalis). I\xc5\xa1skirtiniu atveju baigiamasis darbas gali b\xc5\xabti tik mokslinio tiriamojo pob\xc5\xabd\xc5\xbeio.\n_START_SECTION_\nPraktika\n_START_PARAGRAPH_\nDizaino katedroje rengiamos trumpalaik\xc4\x97s aktyvios praktikos pratybos: veikia k\xc5\xabrybin\xc4\x97s dirbtuv\xc4\x97s, kuriose studentai vienas ar kitas dizaino srities \xc5\xbeinias ple\xc4\x8dia glaustai pateikiant informacij\xc4\x85. Da\xc5\xbenai \xc5\xa1ios k\xc5\xabrybin\xc4\x97s dirbtuv\xc4\x97s b\xc5\xabna organizuojamos privataus kapitalo bendrovi\xc5\xb3 iniciatyva. Taip \xc5\xa1ios susipa\xc5\xbe\xc4\xafsta su k\xc5\xabrybiniu student\xc5\xb3 potencialu, galimybe \xc4\xafdiegti naujoves bei sudominti studentus darbo si\xc5\xablymais ir b\xc5\xabsimos karjeros galimyb\xc4\x97mis.\n_START_SECTION_\nTarptautiniai ry\xc5\xa1iai\n_START_PARAGRAPH_\nPagal Europos S\xc4\x85jungos ERASMUS programas studentai gali studijuoti kitose Europos auk\xc5\xa1tosiose mokyklose. Kiekvienais metais Dizaino katedros studentai i\xc5\xa1vyksta gilinti savo \xc5\xbeini\xc5\xb3 \xc4\xaf Italijos, Suomijos, Pranc\xc5\xabzijos, Austrijos ir kit\xc5\xb3 Europos \xc5\xa1ali\xc5\xb3 auk\xc5\xa1t\xc4\x85sias mokyklas.'